આ રીતે મક્કમ નિર્ધાર કરીને જીવનમાં કરવાનાં અગત્યનાં કામો અને લક્ષ્યો ક્યાં ક્યાં છે તે નક્કી કરી નાખો. તમારા મનમાં આ વિષે અવઢવ હોય તો તમારાં માતાપિતા, ગુરુ, જીવનસાથી, બોસ કે અન્ય કોઈપણ માર્ગદર્શક અથવા સલાહકાર સાથે ચર્ચા-વિચારણા કરીને નક્કી કરો, પરંતુ જીવનનાં ટૂંકા ગાળાનાં કે લાંબા ગાળાનાં સ્પષ્ટ ધ્યેય નક્કી કરવાં એ સફળતા મેળવવા માટેનું સૌથી અગત્યનું અને સૌથી મહત્વનું પ્રથમ પગથિયું ચૂકશો નહિ. કારણકે તમે સફળતાના માર્ગ પર ચાલવા માટે તૈયાર થયા છો તો તમારે ક્યાં પહોંચવું છે તે નક્કી કર્યા વગર યાત્રા પ્રારંભ કઈ રીતે થઇ શકે? વળી એકવાર ગંતવ્ય સ્થાન નક્કી થાય, તે પછી જ તે જગ્યા પર પહોંચવા માટેનું આયોજન કઈ રીતે કરવું તે વિષે વિચારી શકાય. એટલે સૌ પ્રથમ સ્પષ્ટ અને ચોક્કસ ધ્યેય નક્કી કરી લો.